दिलचस्प बात है कि यह फिल्म इंडस्ट्री के इतिहास का पहला मौका था जब एक ही श्रेणी के लिए दो अभिनेताओं को फिल्म फेयर का पुरस्कार दिया गया । वर्ष 1993 में बोनी कपूर निर्मित फिल्म 'रूप की रानी चोरों का राजा' के जरिये सतीश कौशिक ने फिल्म निर्देशन के क्षेत्र में भी कदम रख दिया। अनिल कपूर-श्रीदेवी और जैकी श्राफ जैसे नामचीन सितारों की मौजूदगी के बावजूद कमजोर पटकथा के कारण फिल्म टिकट खिड़की पर अपेक्षित कामयाबी अर्जित नहीं कर सकी। वर्ष 1995 में निर्देशक के रूप में सतीश कौशिक की एक और फिल्म 'प्रेम' प्रदर्शित हुई। संजय कपूर और तब्बू अभिनीत इस फिल्म के निर्माण में लगभग सात वर्ष लग गए जिसके कारण फिल्म अपना प्रभाव नही दिखा सकी और टिकट खिड़की पर बुरी तरह नकार दी गई।